《摸鱼儿 闻雁》
清代·周青

正凄凄，暮秋风紧，孤鸿嘹唳飞度。征程不怕关山远，独影更谁为侣。

高绝处。有几点、轻霜寒逼凌霄羽。还栖别浦。又衰草愁烟，荒芦映月，渔笛夜深语。

休教住，似此北来南去，严寒避却曾否。天涯空有传书梦，惊断玉砧宵雨。

应最苦。便倚遍，阑干九曲人何许。恁时听取。想弹鹊情怀，祝灯心事，都向翠眉聚。

作者简介：周青，字木君，荆溪（今宜兴）人。有《柳下词》一卷，族孙周济作序。